Document ID: 32007D0362

KOMISJONI OTSUS,
16. mai 2007,
millega muudetakse otsust 2004/432/EÜ kolmandate riikide esitatud jääkide seire kavade tunnustamise kohta vastavalt nõukogu direktiivile 96/23/EÜ
(teatavaks tehtud numbri K(2007) 2088 all)
(EMPs kohaldatav tekst)
(2007/362/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 1996. aasta direktiivi 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ, (1) eriti selle artikli 29 lõike 1 neljandat lõiku ja artikli 29 lõiget 2,
ning arvestades järgmist:
(1)
Direktiiviga 96/23/EÜ on kehtestatud meetmed selle I lisas loetletud ainete ja jääkide rühmade kontrollimiseks. Vastavalt direktiivile 96/23/EÜ peavad kolmandad riigid, kes soovivad lülituda või jääda niisuguste ühenduse õigusaktides sätestatud kolmandate riikide loeteludesse, kellelt liikmesriigid võivad importida kõnealuse direktiiviga reguleeritud loomi ja loomseid põhisaadusi, esitama kava, millega nähakse ette nende kolmandate riikide pakutavad tagatised seoses selles direktiivis nimetatud jääkide ja ainete rühmade seirega.
(2)
Komisjoni 29. aprilli 2004. aasta otsuses 2004/432/EÜ kolmandate riikide esitatud jääkide seire kavade tunnustamise kohta vastavalt nõukogu direktiivile 96/23/EÜ (2) on loetletud kolmandad riigid, kes on esitanud jääkide seire kava, milles on sätestatud asjaomaste riikide pakutavad tagatised vastavalt kõnealuse direktiivi nõuetele.
(3)
Serbia on esitanud komisjonile jääkide seire kavad loomade ja loomsete toodete kohta, mida pole praegu loetletud otsuses 2004/432/EÜ. Nende kavade hindamine ja komisjoni nõutud täiendav teave andsid nimetatud kolmandas riigis piisavad tagatised jääkide seireks asjaomaste loomade ja toodete puhul. Seepärast tuleks Serbia osas lisada asjaomased loomad ja loomsed tooted nimetatud otsuses esitatud loetellu.
(4)
Gröönimaa, Namiibia ja Paraguay on avaldanud soovi, et neid ei lisataks otsuses 2004/432/EÜ esitatud loetellu teatavate looma- ja loomsete toodete kategooriate osas. Nende kolmandate riikide puhul tuleks seega vastavaid loomi ja loomseid tooteid käsitlevad kirjed loetelust kustutada.
(5)
Costa Rica ja Vietnam, kes on loetletud otsuses 2004/432/EÜ seoses teatavate loomade või loomsete toodetega, pole veel komisjonile esitanud nõutavaid tagatisi mõningate loomade ja loomsete toodete kohta. Lisaks on Veterinaar- ja Toiduameti läbiviidavate kontrollimiste käigus nimetatud kolmandates riikides avastatud tõsiseid puudusi seoses asjaomaste loomade ja toodete puhul toimuva jääkide seirega. Nende kolmandate riikide puhul tuleks seega asjakohaseid loomi ja loomseid tooteid käsitlevad kirjed loetelust kustutada. Asjaomaseid kolmandaid riike on sellest teavitatud.
(6)
Tuleks sätestada üleminekuperiood Costa Ricast, Gröönimaalt, Namiibiast, Paraguayst ja Vietnamist pärit loomade ja taimede sellistele saadetistele, mis lähetati nimetatud kolmandatest riikidest ühendusse enne käesoleva otsuse jõustumise kuupäeva, et hõlmata nende ühendusse saabumiseks vajalikku ajavahemikku.
(7)
Seetõttu tuleks otsust 2004/432/EÜ vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/432/EÜ lisa asendatakse käesoleva otsuse lisas esitatud tekstiga.
Artikkel 2
Käesoleva otsusega tehtud muudatusi otsuse 2004/432/EÜ lisa loetelus ei kohaldata Costa Ricast, Gröönimaalt, Namiibiast, Paraguayst ja Vietnamist pärit loomade ja taimede saadetiste suhtes, kui selliste toodete importija võib tõendada, et need on lähetatud asjaomasest kolmandast riigist ja olid teel ühendusse enne käesoleva otsuse jõustumise kuupäeva.
Artikkel 3
Käesolevat otsust kohaldatakse seitsmendal päeval pärast selle avaldamist Euroopa Liidu Teatajas.
Artikkel 4
Käesolev otsus on adresseeritud liikmesriikidele.
Brüssel, 16. mai 2007

Labels: 17
5
20
0
3
6